b'\n_START_ARTICLE_\nNadomestno opioidno zdravljenje\n_START_PARAGRAPH_\nNadomestno opioidno zdravljenje ali opioidna substitucijska terapija (OST, angl. opioid substitution therapy) je nadome\xc5\xa1\xc4\x8danje hitro delujo\xc4\x8dih opiodnih snovi (na primer heroina) s po\xc4\x8dasi delujo\xc4\x8dimi zdravili iz skupine opioidov (kot sta metadon in buprenorfin) in se uporablja kot zdravljenje odvisnikov od heroina in drugih opiodov. Nadomestno opioidno zdravljenje je primerno za bolnike, ki ne zmorejo vzpostaviti abstinence (vzrd\xc5\xbenosti) in kot pomo\xc4\x8d pri detoksikaciji. Zamenjava prepovedane droge s predpisanim nadomestnim zdravilom omogo\xc4\x8da, da bolnik vzpostavi abstinenco od drog, du\xc5\xa1evno in telesno stabilnost (du\xc5\xa1evno in telesno) ter da se socialno vklju\xc4\x8di in rehabilitira. Nadomestno opioidno zdravljenje zmanj\xc5\xa1uje tveganje za smrt zaradi prevelikega odmerhjanja prepovedanih drog._NEWLINE_Odvisnost od prepovedanih drog je kroni\xc4\x8dna bolezen in poleg nadomestnega zdravila zahteva celostno psihosocialno rehabilitacijo. Pogosti so recidivi, tudi po_NEWLINE_dolgih obdobjih izbolj\xc5\xa1anj, zato mora biti zdravljenje dolgoro\xc4\x8dno, pogosto vse\xc5\xbeivljenjsko.\n_START_SECTION_\nZdravila v Sloveniji\n_START_PARAGRAPH_\nV Sloveniji je bilo nadomestno opioidno zdravljenje uvedeno leta 1990, in sicer z metadonom. Leta 2004 je bil za tovrstno zdravljenje registriran buprenorfin, leta 2005 dolgodelujo\xc4\x8di morfin, 2007 pa buprenorfin v kombinaciji z naloksonom.'